  Майя Бывальцева Удмуртиысь егит кырӟась, эстрадая «Шулдыр ӝыт» ансамбльлэн лулчеберетъя кивалтӥсез Наталья Ушакова 6-тӥ оштолэзе «Яратон» шоузэ возьматӥз. Отын со выль но тодмо кырӟанъёсты удмурт, ӟуч, англи, француз кылын быдэстӥз. Возьматӥз крезьгурлэсь пӧртэм ӧръёссэ: поп, рок-н-ролл, соул, романс, француз шансон но мукет. Ужрад туж яркыт, туала но удысужлыко пӧрмиз. Зэмзэ вераса, удмурт эстрадаын таӵе ӟечлыко пуктэм ужъёс котькуд ар уг но луо. Нимаз концертэз бере меццо-сопрано куараен артистка мылкыдъёссэ журналистъёслы вераз. Наталья Ушаковалэн кылъёсызъя, нимаз концерт лэсьтыны малпанэз ог вить ар талэсь азьло кылдӥз. Нош кужымзэ берло кык арзэ люказ. Шоу кыкетӥ вордӥськем нуналэ луиз кадь, шуиз кырӟась. «Туж тулкымъяськи. Тулкымъяськи, мед куарае умой луоз, умой чузъяськоз шуыса, тырмоз-а мынам кужыме. Малы ке шуоно ваньмыз кыстӥське 2 но ӝыны час. Ку вал репетициос, уже пумаз шӧдӥсько вал кужыме ӧвӧл шуыса, но туннэ, мон малпамъя, учкисьёслэн яратонзы, учкисьёслэн энергетиказы, кудӥз мыным юрттӥз, пумозяз ик мынам кужыме вал. Мон шӧдӥ: берпуметӥез ни номер, но мынам кужыме вань на, мон эшшо дась кырӟаны но сётыны ваньзэ, мар мынам вань пушкам», — вераз Наталья Ушакова. Наталья Ушакова пӧртэм ӧръёсъя кырӟанъёсты быдэстӥз Фото: vk.com/naty_ushakova © Солэн кылъёсызъя, концертэз азьын уйзэ но кӧлыны ӧз быгаты. Йыраз кырӟанъёсыз ялан чузъяськизы, озьы ик, нырысь-валысь учкыса, чыры-пыры малпанъёс бергазы — кылсярысь, вуттоз-а кырӟанъёс вискын дэремзэ воштыны? Нырысетӥ концертэз возьматӥськод ке, тон аслыд кыӵе ке но планка сётӥськод — кыӵе тон артист. Тон сётӥд ке таӵе планка, собере калык тазьы ик вералоз — вот со таӵе артист, солэн таӵе уровенез Наталья Ушакова, кырӟасьКотькуд номер Наталья Ушаковалэсь зэмос усточи луэмзэ возьматӥз. Одӥгез но кырӟанэз ӝыны куараен быдэстымон ӧй вал, котькудӥз бадӟым куараез но быгатонлыкез кулэ кариз. Но мукет кырӟанъёс солы тунсыко уг пото. Капчигес кырӟанъёсты бырйыны малпанам ик ӧй вал, вераз артистка. Мон уг быгатӥськы тазьы кырӟаны — одӥг, кык, куинь нотаен мынэ-мынэ-мынэ но быре. Мынам, лэся, лулпушкам таӵе — мыным кыӵе ке но вокализ кароно, вылэ тубоно, нотаез кызьы ке но басьтоно, собере кульминация кароно. Со мынам лулпушкам, соин ик мон таӵе кырӟанъёсты басьтӥсько репертуарам Наталья Ушакова, кырӟасьНаталья Ушаковалэн верамезъя, концертэ пырем одӥгез но кырӟанэз юнме шорысь быръемын ӧй вал. Котькудӥз со улоназ кыӵе ке но инты басьтӥз. Кылсярысь, Ани Лораклэн репертуарысьтыз кырӟанъёсты конкурсъёсын быдэстылӥз. Соос яркыт тодэ ваёнъёс кадь йырам бергало, котькуд кырӟан лулпуш пыртӥ поттэмын, шуэ со. «Котькуд кырӟан шудӥз кыӵе ке но роль мынам улонам. <…> Тани француз кылын мон кырӟай кырӟанэз. Со мынам вал дипломной уже, кытын мынам мастере, мынам дышетӥсе сётӥз мыным шанс, сётӥз валтӥсь роль — мон шудӥ Эдит Пиафез. Конечно, мон отын ӧй кырӟа, со вал театрализованной представление, мон отын лыдӟи кылбуръёс, но мон сое ваньзэ дасяй, со мынам лулпушкам пыӵамын вал», — пусйиз кырӟась. Натальялы шоу лэсьтыны юрттӥзы «Шулдыр ӝыт» ансамбльысь кырӟасьёс, «NEXT» академиысь эктӥсьёс, ас вакытаз «Малпан» группаын ӵош кырӟам эшъёсыз Светлана Ручкина но Эльвира Панченко, озьы ик егит кырӟась Ксения Ахметханова. Валамон, котыр ласянь дурбасьтӥзы анаез, Россиысь дано но Удмуртиысь калык артистка Галина Платонова но «Шулдыр ӝытын» кырӟась кузпалыз Андрей Камалтдинов. Наталья Ушакова «Шулдыр ӝыт» ансамбльысь артистъёсын но нылыныз Фото: vk.com/naty_ushakova © Концертлэн кыкетӥ люкетаз сцена вылэ потыса, Андрей аслэсьтыз кужымзэ сётӥз кадь. Умой мылкыдынызы юрттӥзы учкисьёс но, шуиз Наталья Ушакова. Нырысь вал ответственность — ваньзэ рос-прос лэсьтыны. Собере мон ваньзэ, ӟуч сямен вераса, кайф басьтыса лэсьтыны кутски. Шумпотыса. Калык пальпотэмысь туж шуныт мылкыд пушкам кылдӥз, со ик мыным кужым сётӥз Наталья Ушакова, кырӟасьУчкисьёс Наталья Ушаковалэн нырысетӥ нимаз концертэзлы — «Яратон» шоулы — туж вылӥ дунъет сётӥзы: Мыным туж кельше, туж яркыт концерт — туала кырӟанъёс, туала крезьгур мӧзмыны уз сёты. Зэмос профессионалъёслэн ужамзы шӧдӥське кырӟанын но, крезьгураз но, кыӵе пуктэмын тылыз но, кызьы со тылъёс ужало, кызьы асьсэды артистъёс возё. Вылысьтыз вылаз со сыӵе зол куара кулэ карись кырӟанъёс быдэстэ. Паймисько но, шумпотӥсько но. Тани Августа Семёновалэн кырӟанэз чузъяськиз («Малы-о бен?» кырӟан — ред.) — адямиос синвуаськыса пуко, сыӵе кырӟаны быгатӥз, иське, сюлмазы пыриз. Бадӟым, яркыт шоу. Кемалась милям таӵеез ӧй вал. Туж яркыт, узыр, выль адямиос — туж шулдыр. Элькунамы таӵе концертъёс тросгес мед луысалзы. Ижкарын гинэ ӧвӧл, ёросъёсын таӵе ужрадъёс мед ортчылысалзы. Ми мӧйыесь ни, ми дышымтэ сыӵе концертъёс учкыны, нош егитъёслы самой умой, «зажигает». Куараез туж умой, ог 10 ар талэсь азьло ик со зол кырӟа ни вал, нош туннэ уката но.  Шоу, зэмзэ но шоу лэсьтэмын. Сомында яркыт тылъёс, чебер тылъёс, сомныда эктӥсьёс. Пӧрмиз. Туж умой, куке филармониын удмурт концертъёс сыӵе, кыӵе ке но мукет, со кыске егитъёсты татчы. Наташа Ушакова турттэ кыскыны бордаз егит удмуртъёсты, мон сямен, быгатэ, солэн пӧрме. Мыным туж кельше, мар со лэсьтэ. Со кыӵе ке но выль вамыш мон понна. Табере ог толэзь ке но шутэтсконо вал, пальпотэ Наталья Ушакова. Нош собере шоузэ элькунысь мукет каръёсын но ёросъёсын возьматыны яра вылэм. «Мон шумпотыса ортчыто таӵе концерт, малы ке шуоно мынам но потэ мед Можгалан но, Алнашын но, Глазовын но, эшшо кытын ке но мед адӟозы. <…> Куронъёс ке луизы, кылдӥз ке луонлык таӵе концерт ортчытыны, мон туж шумпото», — пусйиз артистка. Кырӟасьлэн лемлет малпанэз быдэсмиз. Табере ассэ режиссёрез сямен паськытгес возьматэмез потэ, угось со Санкт-Петербургысь лулчеберетъя но искусствоосъя кун университетын театр возьматонъёсты но праздникъёсты пуктӥсь режиссёрлы дышетскиз. «Льӧль малпанэ режиссёр сямен усьтӥськыны. <…> Сӥзьыл нош ик милям луоз егитъёслы сӥзем концерт. Со луоз «Шулдыр ӝыт» ансамбльысь егитъёсын. <…> Режиссёр сямен трос малпанъёсы, нош кырӟась сямен али льӧль малпанэ — шутэтскыны», — вераз Наталья Ушакова. Тегъёс: Лулчеберет Ижкар Удмуртия шутэтскон кырӟан  